As ouers sê ons vir U dankie vir twee pragtige kinders wat vir ons baie vreugde in ons lewens gegee het. Dankie dat ons nie ‘n dogter en ‘n seun verloor het nie, maar dat ons nou ‘n dogter en ‘n seun ontvang.
Here, ons het oor die liefde, die grootste van alle gawes gesing. Ons wil dan nou die laaste woorde van die lied vir C en D toebid: Liefde sluit die lewe oop.
Ons begin hierdie diens, sit dit voort en sluit dit af in die Naam van die Vader en die Seun en die Heilige Gees.
Party mense noem Naomi die suster van Job. Net soos Job verloor sy alles wat vir haar kosbaar is: nog erger, in ‘n vreemde land verloor sy haar hele kerngesin. Net sy bly oor.
En wat sien ons verder? Rut gaan are optel om kos vir haar en haar skoonma te kry, anders gaan hulle dood van die honger. Terwyl sy op die landerye werk, vang sy die oog van Boas, die landheer. En hier sien ons die eerste rimpel-effek van die Rut se klein klippie selflose liefde wat al wyer en wyer begin uitkring. Boas weet van Rut en alles wat sy vir haar skoonma gedoen het. Hy ontferm hom oor haar. Hy gee sy werkers opdrag om nie net are op die veld te los nie, maar om met opset are uit die bondels graan te trek sosdat sy nog meer kan kry om op te tel Etenstyd sê hy vir Rut: Kom, kom eet saam met ons, eet ‘n stukkie brood en doop dit in die wynsous. Rut eet totdat sy versadig is, en daar bly genoeg oor sodat sy dit vir haar skoonma kan saamvat.
En nou kry ook Naomi nuwe lewe. Rut se selflose liefde lig Naomi uit haar depressiewe toestand. Sy sien nuwe moontlikhede. Boas is mos verlangs familie van haar oorlede man. My kind, sê sy vir Rut, dis my verantwoordlikheid om vir jou ‘n heenkome te soek sodat dit met jou goed kan gaan. Boas dors vannag gars op die dorsvloer. Was jou, maak jou mooi, trek jou netjies aan en gaan na die dorsvloer toe. Rut maak haar soos ‘n bruid gereed, en daar, in die middel van die nag, in die middel van die dorsvloer, word vir die eerste keer ‘n positiewe toekoms vir die twee weduwees moontlik: as Boas Naomi se grond koop, en as hy et Rut sou trou.
En net daarna sien ons ook Boas se selflose liefde. Want die ander losser sien hy gaan sy eie eiendom in gevaar stel as hy met Rut trou, en hy laat vaar sy reg. Boas daarenteen, gee nie om wat dit van hom vra nie – hy koop Naomi se grond en hy trou met Rut. Uiteindelik sien ons ‘n huwelik, en die geboorte van ‘n kind. En, let wel, aan die einde van die verhaal is dit nienBoas of Rut wat oor die kindjie verheug is nie, maar Naomi! Die buurvroue is saam met haar bly oor die feit dat die Here vir Naomi ‘n losser gegee het.
Vandag sê baie mense die huwelik is ‘n outydse en uitgediende instelling. Vroue en mans is bevry. Elkeen kan onafhanklik funksioneer, niemand het die huwelik nodig om haarself of homself te bewys of te verwesenlik nie. Dit is natuurlik waar.
Ek dink die antwoord lê in die broosheid van menswees. Die huwelik skep daardie konteks van selflose liefde waarin die broosheid van menswees hanteer kan word.